ดอลล์แข็งค่าขณะตลาดจับตาประชุมเฟด
สกุลเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (15 ก.ย.) ขณะที่นักลงทุนจับตาดูการประชุมนโยบายการเงินของธนาคารกลางสหรัฐ (FED) ในวันที่ 16-17 ก.ย.นี้อย่างใกล้ชิด โดยมีนักลงทุนบางส่วนคาดว่า เฟดยังคงมีแนวโน้มที่จะปรับขึ้นอัตราดอกเบี้ย
16 ก.ย. 2558

สำนักข่าวอินโฟเควสท์รายงานว่า ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 120.46 เยน จากระดับของวันจันทร์ที่ 120.07 เยน และแข็งค่าขึ้นเมื่อเทียบกับฟรังค์สวิสที่ระดับ 0.9742 ฟรังค์ จากระดับ 0.9683 ฟรังค์
ยูโรอ่อนค่าลงสู่ระดับ 1.1278 ดอลลาร์สหรัฐ จากระดับ 1.1315 ดอลลาร์สหรัฐ ขณะที่เงินปอนด์อ่อนค่าลงสู่ระดับ 1.5332 ดอลลาร์สหรัฐ จากระดับ 1.5432 ดอลลาร์สหรัฐ และดอลลาร์ออสเตรเลียอ่อนค่าลงสู่ระดับ 0.7120 ดอลลาร์สหรัฐ จากระดับ 0.7139 ดอลลาร์สหรัฐ
นักลงทุนจับตาดูการประชุมนโยบายการเงินของธนาคารกลางสหรัฐ (FED) ในวันที่ 16-17 ก.ย.นี้อย่างใกล้ชิด ขณะที่นักลงทุนบางส่วนในตลาดปริวรรตเงินตรามองว่า แม้ข้อมูลเศรษฐกิจที่สหรัฐเปิดเผยล่าสุดนั้น จะอ่อนแอและทำให้กระแสคาดการณ์เรื่องการขึ้นดอกเบี้ยของเฟดดูแผ่วลง แต่ก็เชื่อว่าโอกาสที่เฟดจะปรับขึ้นดอกเบี้ยนั้น ยังคงมีอยู่
สำหรับข้อมูลเศรษฐกิจที่สหรัฐเปิดเผยเมื่อคืนนั้น รวมถึงยอดค้าปลีกเดือนส.ค.เพิ่มขึ้นเพียง 0.2% ในเดือนส.ค. ซึ่งย่ำแย่กว่าที่ตลาดคาดการณ์ว่าจะเพิ่มขึ้น 0.3% ส่วนการผลิตภาคอุตสาหกรรมเดือนส.ค.ลดลง 0.4% ในเดือนส.ค. เทียบกับที่นักวิเคราะห์คาดว่าจะลดลงเพียง 0.2% อันเป็นผลมาจากผลกระทบของภาวะเศรษฐกิจต่างประเทศที่ซบเซา และตลาดการเงินที่ผันผวน